Απίστευτα είναι τα όσα συμβαίνουν στην Πυροσβεστική, καθώς μετά την τραγωδία στο Μάτι και ενώ ακόμα αναζητούνται οι ευθύνες, η ηγεσία του Σώματος ασχολείται με τα social media.

Ενδεικτικό είναι πως έχουν διαταχθεί τουλάχιστον 10 ένορκες διοικητικές εξετάσεις από το Πειθαρχικό Συμβούλιο του Πυροσβεστικού Σώματος. Ο λόγος ήταν τα σχόλια πυροσβεστών στο Facebook κατά του υπουργού Εθνικής Άμυνας Πάνου Καμμένου που μετέβη στο Μάτι με θωρακισμένη Μερσεντές, αλλά και για τον διάλογό του με κατοίκους που είχε προκαλέσει εξάλλου σάλο στο πανελλήνιο.

Σύμφωνα με πληροφορίες, το υπουργείο Προστασίας του Πολίτη λίγο μετά την τραγωδία στο Μάτι ζήτησε από το Αρχηγείο του Πυροσβεστικού Σώματος να ερευνήσει όσα έγραψαν πυροσβέστες, καθώς είχαν γίνει αναφορές τόσο για σχόλια κατά του υπουργού Άμυνας, Πάνου Καμμένου όσο και κατά της κυβέρνησης και των χειρισμών που έγιναν στην καταστροφική πυρκαγιά.

ΚΙΝΑΛ: «ΟΙ ΣΥΡΙΖΑΝΕΛ ζήλωσαν τη δόξα... Μαδούρο!»

Σε δήλωσή της η Εύη Χριστοφιλοπούλου, Υπεύθυνη Εσωτερικών & Προστασίας του Πολίτη για το Κίνημα Αλλαγής ζητά από την ΠΥροσβεστική να σταματήσει αμέσως της ΕΔΕ.

«Στη Βενεζουέλα επιβάλλεται 20 χρόνια κάθειρξη σε πυροσβέστες επειδή αμφισβήτησαν τον Μαδούρο. Στην Ελλάδα δρομολογούνται πειθαρχικές διώξεις πυροσβεστών επειδή εκφράζουν τις απόψεις τους στα μέσα κοινωνικής δικτύωσης ! Και επιβάλεται πρόστιμο σε πυροσβέστη που εξέφρασε δημόσια την οδύνη του αφού είχε δώσει τη μάχη με τις φλόγες στο Μάτι. Στην Ελλάδα παρακολουθούνται οι αναρτήσεις των πυροσβεστών ‘’ανωθεν από όπου και δίδονται οι εντολές για ΕΔΕ! Οι ομοιότητες δεν είναι τυχαίες. Είναι προφανές ότι εζήλωσαν οι ΣΥΡΙΖΑΝΕΛ την δόξα του Μαδούρο!» αναφέρει η Ε. Χριστοφιλοπούλου και καταλήγει: «Τους καλούμε να σταματήσουν αμέσως τις ΕΔΕ. Στο Κίνημα Αλλαγής θα εξαντλήσουμε κάθε νόμιμη μορφή ελέγχου του κυβερνητικού αυταρχισμού εντός και εκτός του Κοινοβουλίου!».